Document ID: /roh_data/filtered/fineweb-2-filterrobots_roh.jsonl.gz/44690

Las emissiun da CO2 ord carburants sajan restads il 2020 bunamain sin medem nivel sco l'onn avant, scriva l'Uffizi federal d'ambient. Cumpareglià cun l'onn da referenza 1990 muntia quai ina reducziun da 31%, tge che na tanschia betg. La finamira saja stada da reducir il sbuf per almain in terz, pia 33,3%. Perquai vegn la taxa auzada automaticamain, sco quai che l'ordinaziun federala da CO2 prevesa.
Taxa da CO2
La taxa da CO2 vegn incassada dapi il 2008 sin carburants fossils, sco ieli da stgaudar u gas natiral. Cun la taxa vul la Confederaziun promover il diever spargnus sco er il diever da funtaunas d'energia ch'èn favuraivlas al clima.
Sche las finamiras intermediaras ch'èn prevesidas en l'ordinaziun da CO2 na vegnan betg cuntanschidas, s'augmenta la taxa automaticamain.
Dus terzs da la taxa da CO2 survegnan la populaziun svizra e l'economia enavos, per exempel via ina reducziun da las premias da la cassa da malsauns. Uschia profitescha tgi che dovra pauc.